9. การควบคุมภายใน

คณะกรรมการบริษัท ได้จัดประชุมครั้งที่ 2/2555 วันที่ 28 กุมภาพันธ์ 2555
โดยมีคณะกรรมการตรวจสอบเข้าร่วมประชุม เพื่อให้ความเห็นเกี่ยวกับความเพียงพอ
และความเหมาะสมของระบบการควบคุมภายใน ซึ่งคณะกรรมการตรวจสอบได้ชี้แจง
และรายงานการตรวจสอบภายในในรอบปี 2554 ให้คณะกรรมการบริษัท รับทราบ

คณะกรรมการตรวจสอบ ได้รายงานว่า จากการพิจารณาและสอบทานรายงานผลการตรวจสอบ
พร้อมทั้งข้อเสนอแนะการตรวจสอบภายใน
ซึ่งมุ่งเน้นการตรวจสอบเชิงปฏิบัติการให้มีการพัฒนาอย่างมีประสิทธิภาพและต่อเนื่อง มีประสิทธิผล
รวมทั้งให้มีการติดตามและดำเนินการแก้ไขผลการตรวจสอบในประเด็นที่เป็นสาระสำคัญ
โดยเฉพาะประเด็นสำคัญของปัจจัยความเสี่ยงที่อาจมีผลกระทบต่อการปฏิบัติงาน
รายการที่เกี่ยวโยงซึ่งอาจทำให้เกิดความขัดแย้งทางผลประโยชน์
เป็นรายการจริงทางการค้าอันเป็นธุรกิจปกติทั่วไปอย่างสมเหตุสมผล
และเป็นผลประโยชน์สูงสุดตามนโยบายบริษัท การดูแลทรัพย์สิน มีระบบป้องกันที่ดี

คณะกรรมการตรวจสอบ มีความเห็นว่า ในปี 2554 ไม่พบข้อบ่งชี้ว่า
มีรายการทุจริตหรือการนำทรัพย์สินของบริษัท ไปใช้โดยมิชอบ
และจากผลการสอบทานที่เป็นไปตามขั้นตอนที่กำหนดไว้
ได้สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
และจากการหารือกับผู้สอบบัญชีภายนอก ในประเด็นระบบการควบคุมภายในนั้น
มีความเพียงพอของระบบควบคุมภายใน
ไม่มีข้อบกพร่องที่เป็นสาระสำคัญที่มีผลต่อระบบการควบคุมภายในและต่อรายงานทางการเงิน
นอกจากนี้บริษัทยังได้ปรับปรุงระบบงานบัญชีให้ดีขึ้นตามคำแนะนำของผู้สอบบัญชี
เพื่อให้ระบบการจัดเก็บข้อมูลและรายงานทางการเงิน
มีความสอดคล้องและเป็นไปตามมาตรฐานการบัญชี

คณะกรรมการบริษัท ได้ร่วมกันประเมินและมีความเห็นต่อระบบการควบคุมภายใน
พร้อมด้วยกับคณะกรรมการตรวจสอบ โดยให้ความสำคัญต่อระบบการควบคุมภายใน
สรุปสาระสำคัญดังนี้

1. องค์กรและสภาพแวดล้อม

บริษัท กำหนดเป้าหมายการดำเนินธุรกิจที่ชัดเจน เพื่อให้การปฏิบัติงานมีความคล่องตัวเหมาะสม
และสอดคล้องกับสภาพธุรกิจที่เปลี่ยนแปลง รองรับแผนงานระยะยาว
และการขยายงานและกำหนดโครงสร้างการบังคับบัญชาแยกตามสายงานที่สอดคล้องกับกลยุทธ์การดำเนินธุรกิจ
และการกำกับดูแลกิจการ โดยมีฝ่ายตรวจสอบภายในเป็นหน่วยงานอิสระ
รายงานตรงต่อคณะกรรมการตรวจสอบ

2. การบริหารความเสี่ยง

บริษัท กำหนดนโยบายการบริหารความเสี่ยงเป็นนโยบายสำคัญ
โดยคณะกรรมการบริหารและผู้บริหารระดับสูง
ทำหน้าที่ในการประเมินปัจจัยเสี่ยงที่มีผลกระทบต่อการดำเนินธุรกิจของบริษัท
และกำหนดผู้รับผิดชอบในหน่วยงานต่างๆ
พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
มีการวางแผนและกำหนดมาตรการบริหารความเสี่ยง
มีการประเมินปัจจัยความเสี่ยงซึ่งอาจส่งผลกระทบต่อการดำเนินธุรกิจและเป้าหมายของบริษัท
จัดให้มีการติดตามการบริหารความเสี่ยงของหน่วยงานต่างๆ ภายในองค์กรอย่างต่อเนื่อง
รวมทั้งได้จัดให้มีการอบรม เพื่อสนับสนุนให้การทำงานขององค์กรสามารถดำเนินไปได้อย่างต่อเนื่อง
บริษัทจะจัดทำแผนบริหารความเสี่ยงโดยเน้นให้สอดคล้องกับแผนกลยุทธ์ของบริษัท
รวมทั้งการจัดการการให้ความรู้กับพนักงานทุกระดับให้มีความเข้าใจและตระหนักถึงความสำคัญในการบริหารความเสี่ยงให้มากยิ่งขึ้น

3. การควบคุมการปฏิบัติงานของฝ่ายบริหาร

คณะกรรมการบริษัท ได้จัดทำอำนาจดำเนินการโดยกำหนด (1) ตำแหน่งผู้มีอำนาจอนุมัติ วงเงิน
การสั่งการ การก่อหนี้ และการชำระหนี้ ไว้เป็นลายลักษณ์อักษร (2)
จัดทำระบบการปฏิบัติงานและอำนาจหน้าที่ในการอนุมัติตามระบบงาน (3) บริษัท ได้สำรวจกฎหมาย
หรือข้อบังคับที่เกี่ยวข้องกับบริษัท และได้จัดทำคู่มือการควบคุมการปฏิบัติตามกฎหมาย

นอกจากนี้ คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัท
ทำให้บริษัทมั่นใจว่าหน่วยงานต่างๆมีการควบคุมภายในในการปฏิบัติงานที่เพียงพอที่จะตอบสนองความเสี่ยงในการดำเนินงานทุกด้าน
ทั้งด้านการเงิน การปฏิบัติงาน การปฏิบัติตามกฎหมาย ข้อบังคับ ระเบียบ กฎเกณฑ์ต่างๆ
รวมถึงได้พิจารณาประเด็นสำคัญและปัญหาที่ตรวจพบจากการตรวจสอบโดยผู้ตรวจสอบภายใน
และผู้ตรวจสอบภายนอก และติดตามอย่างใกล้ชิดเพื่อปรับปรุงแก้ไขและป้องกันปัญหา

4. ระบบสารสนเทศและการสื่อสารข้อมูล

บริษัท ได้จัดให้มีข้อมูลที่สำคัญเพื่อใช้ประกอบการตัดสินใจของคณะกรรมการบริษัท
โดยการจัดทำรายงานเชิงวิเคราะห์เปรียบเทียบ หลักการและเหตุผล
พร้อมเอกสารประกอบข้อเท็จจริง จัดส่งข้อมูล เพื่อศึกษาประกอบการตัดสินใจเป็นการล่วงหน้า 7
วัน และกำหนดให้มีเลขานุการบริษัท เพื่อให้คำแนะนำด้านกฎหมายและกฎเกณฑ์ต่างๆ
ที่คณะกรรมการบริษัท จะต้องทราบ ดูแลกิจกรรมของคณะกรรมการบริษัท
ประสานงานให้มีการปฏิบัติตามมติคณะกรรมการบริษัท
เป็นศูนย์กลางในการจัดทำและจัดเก็บเอกสารได้แก่ ทะเบียนกรรมการ
หนังสือนัดประชุมคณะกรรมการบริษัท รายงานการประชุมคณะกรรมการบริษัท
หนังสือนัดประชุมผู้ถือหุ้น และรายงานการประชุมผู้ถือหุ้น
จัดเก็บรายงานการประชุมคณะกรรมการบริษัท รายงานการประชุมผู้ถือหุ้น
และจัดให้มีระบบการจัดเก็บเอกสารสำคัญทางบัญชีไว้เป็นหมวดหมู่
สามารถสืบค้นได้ตามระยะเวลาที่กฎหมายกำหนด

คณะกรรมการตรวจสอบได้พิจารณาร่วมกับผู้สอบบัญชี ฝ่ายตรวจสอบภายใน
และผู้เกี่ยวข้องเกี่ยวกับการจัดทำงบการเงินของบริษัท เพื่อให้มีความมั่นใจว่า บริษัท
มีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัท
รวมทั้งการเปิดเผยข้อมูลอย่างเหมาะสม

5. ระบบการติดตาม

บริษัท มีระบบการติดตามการปฏิบัติงานเป็นลำดับชั้น ตั้งแต่คณะกรรมการบริษัท คณะกรรมการบริหาร
และผู้บริหาร เพื่อติดตามเป้าหมาย และกำกับการดำเนินการตามแผนกลยุทธ์ และแผนงาน
ที่ได้รับอนุมัติจากคณะกรรมการบริษัท อย่างสม่ำเสมอ

อนึ่งการประชุมของคณะกรรมการตรวจสอบในปี 2554 มีการประชุมรวม 4 ครั้ง บริษัท
จัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
โดยผู้รับผิดชอบในแต่ละฝ่ายงาน และมีแผนกตรวจสอบภายในทำการตรวจสอบอย่างเป็นอิสระ
เพื่อรายงานข้อบกพร่องที่เป็นสาระสำคัญที่ตรวจพบ ต่อคณะกรรมการตรวจสอบ
และคณะกรรมการบริษัท